Thomas Jensen (S), 2009-04-28:
Det første, VK-regeringen foretog sig ved sin tiltræden for 7-8 år siden, var at nedlægge Boligministeriet.
Og med den klare melding om borgerlighedens manglende boligpolitiske prioriteringer har vi siden set en stedmoderlig behandling af området.
Boligpolitikken har været gemt væk, og det har haft store konsekvenser for de mange menneskers mulighed for at bo i et godt hjem i trygge og rolige omgivelser.
Den boligpolitiske laden stå til betyder, at vi er kommet dertil, hvor Socialdemokraterne kan konstatere, at vi her i Folketinget står ved en skillevej, når det handler om den almene sektor.
Vil vi investere i at sikre, at vi fremover har en almen sektor i fortsat udvikling, hvor folk med almindelige indkomster og job ønsker at bo, eller vil man fortsætte nedslidningen af de fysiske omgivelser, som vi desværre ser flere og flere steder, og dermed fortsætte en negativ spiral, så det til sidst kun er borgere, der ikke har andre muligheder, som bor i de almene boligområder?
Når vi nu står med det her forslag fra regeringen, som er regeringens bud på den almene sektor i fremtiden, vil jeg sige, at det jo er et meget stort og omfattende lovforslag, hvor regeringen kunne råde bod på 7-8 års boligpolitiske forsømmelser.
Men hvad er så regeringens svar til den store gruppe danskere, der bor i en almen bolig?
Det ser desværre ud til, at regeringen forspilder chancerne.
Forudsætningen for at sikre en almen sektor med en blandet beboersammensætning en fortsat udvikling er, at der bygges nyt, at der sættes langt flere midler af til at renovere de eksisterende boliger, og at vi bl.a. derved får stoppet den negative spiral i retning af flere udsatte boligområder med ghettolignende forhold.
Hvordan klarer regeringen sig så med hensyn til at bygge flere boliger?
Regeringen har jo indført byggestop for almene boliger indtil nu, og når det så handler om at sætte gang i byggeriet med det her lovforslag, er det da et skridt i den rigtige retning, når det handler om stigninger i maksimumbeløb og reduktion af den kommunale grundkapital.
Men der kommer desværre ikke gang i byggeriet, før kommunerne har penge til at udnytte de nye regler, og den konstatering bakkes op af en række centrale aktører såsom Dansk Byggeri, Kommunernes Landsforening og Boligselskabernes Landsforening.
Dansk Byggeri siger, at nybyggeriet skal stimuleres, ved at kommunerne får mulighed for at optage lån til finansiering af grundkapitalen, ellers tvivler Dansk Byggeri på, at loven vil sætte gang i byggeaktivitet.
Socialministeriets egen rapport, som hedder »Den almene boligsektors fremtid«, har jo selv fastslået, at der skal bygges 5.400 boliger om året fra 2005-2040 for at imødekomme den efterspørgsel, der er efter almene boliger.
Og vi kan konstatere, at regeringen med det lave antal boliger, der er opført det seneste år, allerede er langt, langt bagefter.
Venstres leder i hovedstaden, Pia Allerslev, har jo udtalt, at der alene i hovedstaden mangler 8.000 almene familieboliger.
Hvor er de nye tiltag til renovering af de nedslidte boliger?
En rapport har fastslået, at der skal bruges omkring 60-163 mia. kr. de næste 20 år for at vedligeholde sektoren.
Noget, jeg også efterspørger, er en sammenhængende ghettoindsats.
De få ghettotiltag, der er i det her lovforslag, når det handler om ventelister,
er simpelt hen som et slag i luften.
Det, der er anbefalingen fra regeringens eget udvalg, Programstyrelsen, er, at man skal gå langt, langt mere omfattende og koordineret til værks, hvis man skal forebygge, at der opstår ghettoområder i Danmark.
Jeg vil sige, at alt det tekniske som styringsmodel og udlejningsregler er noget, vi må tage i udvalget, for det er meget teknisk og meget kompliceret, og vi har ganske kort tid til at behandle det, så der kommer vi med en lang række spørgsmål.
Afslutningsvis vil jeg understrege, at regeringens lovkatalog havde stillet Folketinget i udsigt, at lovforslaget skulle have været fremsat i februar, så vi havde tid til at gennemarbejde det her meget omfattende lovforslag, men det er først kommet nu her i sidste uge og skal færdigbehandles inden slutningen af maj, og derfor vil der være mange opklarende spørgsmål, der skal besvares i udvalget, før Socialdemokraterne kan tage endelig stilling til lovforslaget og dets konsekvenser.